OBH 2954/1998.
Az állampolgári jogok országgyűlési biztosának jelentése
Előadó: Nagy Tiborné

Az eljárás megindítása:

Az eljárás a MTV 2 "Határtól-határig" című 1998. április 29-ei műsorában elhangzottak alapján, hivatalból indult. A műsor arról szólt, hogy a Kecskemét-Hetényegyházi Móricz Zsigmond Általános Iskola elektromos hálózata életveszélyes állapotban van.

Az eljárás során felmerült alkotmányos visszásságok gyanúja:

Az Alkotmány

8. § (1) bekezdésének "A Magyar Köztársaság elismeri az ember sérthetetlen és elidegeníthetetlen alapvető jogait, ezek tiszteletben tartása és védelme az állam elsőrendű kötelessége.",

16. §-ának "A Magyar Köztársaság különös gondot fordít az ifjúság létbiztonságára, oktatására és nevelésére, védelmezi az ifjúság érdekeit.",

18. §-ának "A Magyar Köztársaság elismeri és érvényesíti mindenki jogát az egészséges környezethez.",

70/D. § (1) bekezdésének "A Magyar Köztársaság területén élőknek joguk van a lehető legmagasabb szintű testi és lelki egészséghez.",

(2) bekezdésének "Ezt a jogot a Magyar Köztársaság a munkavédelem, az egészségügyi intézmények és az orvosi ellátás megszervezésével, a rendszeres testedzés biztosításával, valamint az épített és a természetes környezet védelmével valósítja meg.",

megsértése.

Jogszabályi háttér

- 1990. évi LXV. tv. a helyi önkormányzatokról
- 1997. évi LXXVIII. tv. az épített környezet alakításáról és védelméről
- 1957. évi IV. tv. az államigazgatási eljárás általános szabályairól
- 40/1997. (XII. 21.) KTM rendelet az építésügyi hatósági kötelezési eljárásról
- 35/1996. (XII. 29.) BM rendelet az Országos Tűzvédelmi Szabályzat kiadásáról
- érintésvédelmi szabványok.

A vizsgálat megállapításai:

Előzetes tájékozódásom a riportban elhangzottakat megerősítette, ezért a város jegyzőjétől az ügyre vonatkozó iratokat és az önkormányzat eljárásának ismertetését, esetleg hiányának magyarázatát kértem.

A megküldött dokumentumokból és tájékoztatásokból megállapítottam:
A hetényegyházi iskola elektromos hálózatának hibái, illetve szabványban előírt biztonsági követelményeknek való meg nem felelése az 1998. március 24-én végzett érintésvédelmi felülvizsgálatkor derült ki.

Az Önkormányzat az iskola igazgatójának, a terület képviselőjének és a polgármesteri hivatal munkatársainak jelzései alapján testületi üléseken foglalkozott a hetényegyházi iskola ügyével. Megállapították, hogy a város más intézményeiben is sürgős az állagvédelmi, felújítási munkák elvégzése. A testület április-május hónapban a kérdés többszöri bizottsági és plenáris megvitatása után végül is költségvetési kereteinek átcsoportosításával megteremtette a legszükségesebb munkálatokra a pénzt. Így a Móricz Zsigmond általános iskola elektromos hálózata felújítására, javítására és szabványosítására is megteremtette az anyagi fedezetet. E folyamat közben érkezett a város jegyzőjéhez megkeresésem.

Ennek nyomán az életveszély elhárítás hatósági eljárásának lefolytatására Kecskemét városa más hatóság kijelölését kérte - lévén, hogy maga az iskola tulajdonosa. Ezt a Bács-Kiskun Megyei Közigazgatási Hivatal 3026/1998. számú határozatával teljesítette, és Kerekegyháza nagyközség jegyzőjét jelölte ki, mint első fokon eljáró építésügyi hatóságot.

Kerekegyháza jegyzője 1998. június 26-án kelt 1372/1998. számú határozatával kötelezte Kecskemét Megyei Jogú Város Önkormányzatát az iskola elektromos hálózatán az életveszélyes állapot megszüntetésére. A kötelezésnek és saját, időközben megszületett határozatának az önkormányzat eleget tett. Mind Kerekegyháza jegyzője, mind Kecskemét jegyzője jelezte hivatalomnak, hogy az iskolában az elektromos hálózat felújítása megtörtént.

A műszaki átadás-átvételi eljárás 1998. szeptember 3-án lezajlott. Az érintésvédelmi szabványossági felülvizsgálat megtörtént, a villamos hálózat a vonatkozó szabványok előírásinak megfelel. Az új tanév kezdetére az iskolában az életveszély elhárult.

Megállapítottam, hogy vizsgálatom megindítása csak erősítette és felgyorsította azt a folyamatot, amelyben Kecskemét városa az iskolában fellelhető életveszélyes állapot megszüntetésére törekedett. Feltételezve, hogy közbelépésem nélkül is elvégezték volna a szükséges munkálatokat és az életveszély is elhárult, az ügyben ajánlást nem teszek.

Felhívom ugyanakkor Kecskemét város polgármesterének és jegyzőjének figyelmét arra, hogy a város működtetéséhez szükséges automatizmusokat és kényszerpályákat hasonló esetekben célszerű intézményesíteni.

Az építési hatóságnak az 1957. évi IV. tv., az 1997. évi LXXVIII tv. és a 40/1997. (XII. 21.) KTM rendelet alapján való eljárási kényszere fennáll tekintet nélkül arra, hogy ki a kötelezendő, ez azonban a városi tulajdonú ingatlanok esetén nem működik. Ugyanakkor az életveszély elhárítása nem minden esetben várhat az előterjesztések, bizottsági és testületi viták gyakran több hónap alatt megszülető végeredményére.

Felkérem ezért az 1993. évi LIX. tv. 21. § (1) bekezdése alapján a város polgármesterét és jegyzőjét, hogy a jövőre nézve a hasonló eljárásokat a polgármesteri hivatalon belül szabályozzák.

Kérem, hogy kezdeményezésemről alkotott állásfoglalásukról a (2) bekezdésben megállapított 30 napon belül tájékoztatni szíveskedjenek.

Budapest, 1998. szeptember 30.

Gönczöl Katalin